b'\n_START_ARTICLE_\nMarxisme occidental\n_START_PARAGRAPH_\nEl marxisme occidental \xc3\xa9s un terme utilitzat per descriure un conjunt de pensadors marxistes, sobretot de l\'Europa occidental i d\'Europa central. Es distingeix de la filosofia pr\xc3\xb2pia de l\'ortod\xc3\xb2xia sovi\xc3\xa8tica i es considera sovint que les obres fundadores d\'aquest corrent s\xc3\xb3n "Hist\xc3\xb2ria i consci\xc3\xa8ncia de classe" de Gy\xc3\xb6rgy Luk\xc3\xa1cs i "Marxisme i filosofia" de Karl Korsch._NEWLINE_L\'expressi\xc3\xb3 "marxisme occidental" va ser proposada per primera vegada per Maurice Merleau-Ponty a la seva obra "Les aventures de la dial\xc3\xa8ctica" (1955). Perry Anderson propos\xc3\xa0 tot seguit la seva an\xc3\xa0lisi d\'aquest corrent de pensament a la seva obra "Sobre el marxisme occidental" (1976).\n_START_SECTION_\nHist\xc3\xb2ria i trets distintius\n_START_PARAGRAPH_\nTot i que hi ha hagut moltes escoles de pensament marxista que es distingeixen prou del marxisme-leninisme, com l\xe2\x80\x99austromarxisme o el comunisme d\'esquerra d\xe2\x80\x99Antonie Pannekoek, els te\xc3\xb2rics que no converteixen la predeterminaci\xc3\xb3 econ\xc3\xb2mica en un element mecanicista i utilitzen una an\xc3\xa0lisi materialista caracteritzat per veure el proc\xc3\xa9s hist\xc3\xb2ric centrat en el protagonisme de la classe obrera, en tant que subjecte revolucionari, es consideren marxistes occidentals._NEWLINE_"Hist\xc3\xb2ria i consci\xc3\xa8ncia de classe" de Gy\xc3\xb6rgy Luk\xc3\xa1cs i "El marxisme i la filosofia" de Karl Korsch, publicats el 1923, s\xc3\xb3n les obres que es considera que marquen el punt de sortida del marxisme occidental. En aquests llibres, Luk\xc3\xa1cs i Korsch ofereixen un marxisme que posa l\'accent en els components dial\xc3\xa8ctics (hegelians) del pensament de Karl Marx. El marxisme no \xc3\xa9s simplement una teoria de l\'economia pol\xc3\xadtica que millora els seus predecessors burgesos. Tampoc no \xc3\xa9s una sociologia cient\xc3\xadfica semblant a les ci\xc3\xa8ncies naturals. El marxisme \xc3\xa9s principalment una cr\xc3\xadtica, una transformaci\xc3\xb3 autoconscient de la societat. El marxisme no fa obsoleta la filosofia, com creu el marxisme vulgar: el marxisme conserva les veritats de la filosofia fins a la seva transformaci\xc3\xb3 revolucion\xc3\xa0ria en realitat. _NEWLINE_Mentre que la seva feina va ser rebuda amb hostilitat per la Tercera Internacional estaliniana, que va considerar el marxisme com una ci\xc3\xa8ncia universal de la hist\xc3\xb2ria i la naturalesa, aquest corrent cr\xc3\xadtic del marxisme seria repr\xc3\xa8s per l\xe2\x80\x99escola alemanya de Frankfurt als anys trenta. Els escrits del comunista itali\xc3\xa0 Antonio Gramsci, produ\xc3\xafts durant aquest per\xc3\xadode per\xc3\xb2 no publicats fins molt m\xc3\xa9s tard, tamb\xc3\xa9 es classifiquen com a pertanyents al marxisme occidental._NEWLINE_Despr\xc3\xa9s de la Segona Guerra Mundial, diversos pensadors com Lucien Goldmann, Henri Lefebvre, Maurice Merleau-Ponty i Jean-Paul Sartre constituirien un marxisme occidental franc\xc3\xa8s. _NEWLINE_El marxisme occidental sovint posa l\'accent en la import\xc3\xa0ncia de l\'estudi de la cultura, la consci\xc3\xa8ncia de classe i la subjectivitat per a una adequada comprensi\xc3\xb3 marxista de la societat. Per tant, els marxistes occidentals van tendir a ressaltar les teories de Marx sobre el fetitxisme, la ideologia i l\xe2\x80\x99alienaci\xc3\xb3 i les han elaborat amb nous conceptes com la falsa consci\xc3\xa8ncia, la re\xc3\xafficaci\xc3\xb3 i l\xe2\x80\x99hegemonia cultural._NEWLINE_El marxisme occidental tamb\xc3\xa9 se centra en les obres del jove Marx, on les seves trobades amb Hegel, els joves hegelians i Feuerbach revelen el que molts marxistes occidentals consideren el nucli filos\xc3\xb2fic humanista del marxisme. Tanmateix, tamb\xc3\xa9 s\'ha dit que el marxisme estructuralista de Louis Althusser, que intenta netejar el marxisme de l\xe2\x80\x99hegelianisme i l\xe2\x80\x99humanisme, pertany al marxisme occidental. Per\xc3\xb2 aquesta qualificaci\xc3\xb3 tendria m\xc3\xa9s a veure en els temes i en l\'arrelament en unes determinades tradicions europees de pensament que no amb el car\xc3\xa0cter concret de l\'obra d\'Althusser, que E.P. Thompson ha qualificat a "Mis\xc3\xa8ria de la teoria" com una filosofia vinculada a l\'idealisme neoestructuralista.\n_START_SECTION_\nCompromisos pol\xc3\xadtics\n_START_PARAGRAPH_\nEls marxistes occidentals han mantingut una gran varietat de compromisos pol\xc3\xadtics concrets: Luk\xc3\xa1cs i Gramsci foren membres dels partits comunistes, des dels moments constitutius posteriors a 1917, defensors de la revoluci\xc3\xb3 prolet\xc3\xa0ria i la democr\xc3\xa0cia obrera, per\xc3\xb2 subjectes a les greus evolucions provocades pel triomf d\'Stalin; Korsch, Marcuse i Debord van ser molt cr\xc3\xadtics amb el comunisme sovi\xc3\xa8tic i van defensar el consellisme; Sartre, Merleau-Ponty, Althusser i Lefebvre foren, en diferents \xc3\xa8poques, partidaris del Partit Comunista de Fran\xc3\xa7a, alineat amb els sovi\xc3\xa8tics, per\xc3\xb2 despr\xc3\xa9s es desil\xc2\xb7lusionaren tots; Bloch va viure a la RDA i va recolzar el bloc sovi\xc3\xa8tic, per\xc3\xb2 se\'n va desmarcar per complet en la seva obra i p\xc3\xbablicament, al final de la seva vida. El maoisme i el trotskisme tamb\xc3\xa9 van influir en el marxisme occidental. Nicos Poulantzas, posteriorment marxista occidental, va ser un defensor de l\xe2\x80\x99eurocomunisme.'